Imtella' Mejju 5, 2021 L-Awtorità Maltija għat-Turiżmu, l-MTA, iffirmat ftehim ta' kollaborazzjoni mal-Public Broadcasting Services, il-PBS, bil-għan li tkompli ssostni l-promozzjoni tal-kantanta Maltija Destiny fil-Eurovision Song Contest. F'konferenza tal-aħbarijiet li matulha ġie ffirmat il-ftehim ta' kollobarazzjoni, il-Ministru fl-Uffiċċju tal-Prim Ministru Carmelo Abela qal li l-ħsibijiet tal-PBS u tal-MTA ltaqgħu flimkien biex iwasslu messaġġ wieħed, jiġifieri dak li Malta għandha ħafna x'toffri, minn talent sa veduti pittoreski u destinazzjoni mill-isbaħ. Waqt li sostna li rridu nkunu realistiċi minħabba ċ-ċokon ta' pajjiżna, sostna li dawn ix-xorta ta' kollobarazzjonijiet jgħinuna biex flimkien inwasslu l-istess għajta lil hinn xtutna. Qal li dan kollu qed isir mingħajr ebda pretenzjoni għal xi tip ta' riżultat ieħor. Min-naħa tiegħu, iċ-Chairman Eżekuttiv tal-PBS Dr Mark Sammut qal l-PBS tinvesti ħafna riżorsi biex Malta tieħu sehem f'dan il-festival prestiġġjuż segwit minn udjenza li tlaħħaq il-182 miljun ruħ f'45 pajjiż differenti. Innota li l-video tal-kanzunetta ta' Destiny Je Me Casse kellu kważi sitt miljun view u bis-saħħa t'hekk, Destiny qed twassal lil Malta f'bosta pajjiżi permezz tal-mużika. Dr Sammut sostna li minkejja ċ-ċokon ta' pajjiżna, l-istazzjon nazzjoanli tella' produzzjonijiet ta' kwalità, fosthom il-video tal-kanzunetta u verżjoni klassika u akustika li laħqu udjenzi kbar lil hinn minn xtutna bl-impenn qawwi tal-ħaddiema tal-PBS. Min-naħa l-oħra, l-MTA qed tappoġġja lill-PBS biex tkompli tippromwovi lil Destiny madwar l-Ewropa bil-verżjonijiet differenti tal-kanzuntta li jinkludu filmati spettakolari ta' Malta li jistgħu jservu ta' promozzjoni għal Malta. Dr Sammut semma wkoll il-ħidma u t-tħejjijiet li qed isiru mill-PBS biex Destiny jkollha l-aqwa prestazzjoni possibbli f'Rotterdam. Il-ftehim ġie ffirmat miċ-Chairman tal-MTA Dr Gavin Gulia, miċ-Chairman Eżekuttiv tal-PBS Dr Mark Sammut fil-preżenza tal-Ministri Clayton Bartolo u Carmelo Abela.